b'\n_START_ARTICLE_\nVie\xc5\xa1oji paslauga\n_START_PARAGRAPH_\nVie\xc5\xa1oji paslauga \xe2\x80\x93 valstyb\xc4\x97s ar savivaldybi\xc5\xb3 \xc4\xafsteigt\xc5\xb3 speciali\xc5\xb3 \xc4\xafstaig\xc5\xb3 bei organizacij\xc5\xb3 veikla, teikianti gyventojams socialines, \xc5\xa1vietimo, mokslo, kult\xc5\xabros, sporto ir kitas \xc4\xafstatym\xc5\xb3 numatytas paslaugas. \xc4\xaestatym\xc5\xb3 numatytais atvejais bei tvarka vie\xc5\xa1\xc4\x85sias paslaugas gali teikti ir privat\xc5\xabs asmenys.\n_START_SECTION_\nVie\xc5\xa1osios paslaugos samprata\n_START_PARAGRAPH_\nKiekvienoje valstyb\xc4\x97je vie\xc5\xa1\xc5\xb3j\xc5\xb3 paslaug\xc5\xb3 apibr\xc4\x97\xc5\xbeimas gali skirtis priklausomai nuo \xc5\xa1alies ekonominio, socialinio, kult\xc5\xabrinio i\xc5\xa1sivystymo lygio, valstyb\xc4\x97s dalyvavimo paslaug\xc5\xb3 teikime. Pvz., Pranc\xc5\xabzijoje, apibr\xc4\x97\xc5\xbeiant vie\xc5\xa1\xc4\x85sias paslaugas, yra i\xc5\xa1ry\xc5\xa1kinamas valstyb\xc4\x97s vaidmuo ir sritys, kurios, kaip manoma, n\xc4\x97ra pelningos priva\xc4\x8dioms kompanijoms. Tuo tarpu \xc5\xa0vedijoje vie\xc5\xa1osios paslaugos apima visas politikos veiklos sritis: dotacijas, \xc5\xa1vietim\xc4\x85 bei \xc5\xa1alies socialin\xc4\x97s ir ekonomin\xc4\x97s strukt\xc5\xabros vystym\xc4\x85. Did\xc5\xbeiojoje Britanijoje vie\xc5\xa1\xc5\xb3j\xc5\xb3 paslaug\xc5\xb3 apibr\xc4\x97\xc5\xbeimui yra naudojamas terminas socialin\xc4\x97 ekonomika. Prie\xc5\xa1ingai, Italijoje paslaugos yra suskirstytos \xc4\xaf tas, kurios garantuoja ekonomin\xc4\xaf konkurencingum\xc4\x85 ir \xc4\xaf tas, kurios \xc4\xafne\xc5\xa1a ind\xc4\x97l\xc4\xaf \xc4\xaf socialin\xc4\x99 sanglaud\xc4\x85 (Maciness,2003)._NEWLINE_ES tradicinis vie\xc5\xa1\xc5\xb3j\xc5\xb3 paslaug\xc5\xb3 apibr\xc4\x97\xc5\xbeimas yra pakeistas bendro intereso paslaug\xc5\xb3 konceptu (services in the general interest). Teigiama, kad vie\xc5\xa1osios paslaugos terminas n\xc4\x97ra tikslus bei gali tur\xc4\x97ti skirting\xc5\xb3 apibr\xc4\x97\xc5\xbeim\xc5\xb3, tod\xc4\x97l gali kilti nesusipratim\xc5\xb3. Ta\xc4\x8diauEuropiniame kontekste toks supratimas yra da\xc5\xbenai prilyginamas universalios paslaugos sampratai, t. y. \xc4\xafsipareigojimui teikti paslaugas universaliai, priimtinomis kainomis, da\xc5\xbenai nedarant skirtumo tarp teikimo i\xc5\xa1laid\xc5\xb3 skirtinguose regionuose. \xe2\x80\x9eUniversalios paslaugos\xe2\x80\x9c samprata (Walker, Marr 2002) yra dinaminis konceptas, kuris sutelkia d\xc4\x97mes\xc4\xaf \xc4\xaf tai, kas ir kokiomis s\xc4\x85lygomis teikia paslaugas. Atsi\xc5\xbevelgiant \xc4\xaf Europos Bendrijos i\xc5\xa1d\xc4\x97stytus principus d\xc4\x97l universali\xc5\xb3 paslaug\xc5\xb3, teik\xc4\x97jams yra taikomos prievol\xc4\x97s si\xc5\xablyti auk\xc5\xa1tos kokyb\xc4\x97s paslaugas u\xc5\xbe priimtin\xc4\x85 kain\xc4\x85 visiems vartotojams. Europos Komisija (toliau EK) apibr\xc4\x97\xc5\xbe\xc4\x97 vie\xc5\xa1\xc4\x85sias paslaugas kaip rinkos ir ne rinkos paslaugas, kurias vie\xc5\xa1osios organizacijos priskiria prie tarnaujan\xc4\x8di\xc5\xb3 vie\xc5\xa1ajam interesui ir jos yra specifini\xc5\xb3 vie\xc5\xa1\xc5\xb3j\xc5\xb3 paslaug\xc5\xb3 prievol\xc4\x97s objektas. Tuo tarpu LR Vie\xc5\xa1ojo Administravimo \xc4\xafstatyme (1999) vie\xc5\xa1osios paslaugos apibr\xc4\x97\xc5\xbeiamos kaip valstyb\xc4\x97s ar savivaldybi\xc5\xb3 \xc4\xafsteigt\xc5\xb3 speciali\xc5\xb3 \xc4\xafstaig\xc5\xb3 bei organizacij\xc5\xb3veikla, teikianti gyventojams socialines, \xc5\xa1vietimo, mokslo, kult\xc5\xabros, sporto ir kitas \xc4\xafstatym\xc5\xb3 numatytaspaslaugas. \xc4\xaestatym\xc5\xb3 numatytais atvejais bei tvarka vie\xc5\xa1\xc4\x85sias paslaugas gali teikti ir privat\xc5\xabs asmenys. Galiausiai Europos Komisija i\xc5\xa1skiria \xe2\x80\x9ebendro ekonominio intereso paslaugas\xe2\x80\x9c, kurios yra susijusios su rinkos paslaugomis ir, apima tokias veiklas: transport\xc4\x85, energetik\xc4\x85 ir komunikacijas. Ta\xc4\x8diau tokios paslaugos kaip sveikatos apsauga ir \xc5\xa1vietimas yra paliekamos valstybi\xc5\xb3 nari\xc5\xb3 kompetencijai.\n_START_SECTION_\nPaslaug\xc5\xb3 teikimas\n_START_PARAGRAPH_\nKiekviena \xc4\xafstatymu savivaldybei priskirta ar savivaldyb\xc4\x97s tarybos prisiimta bendroji funkcija turi b\xc5\xabti priskirta atskiram departamentui ir skyriui, vengiant bet kokio, net ir gretutinio funkcij\xc5\xb3 dubliavimosi. Ta\xc4\x8diau vienas skyrius gali kontroliuoti, kaip kitas skyrius \xc4\xafgyvendina jam priskirt\xc4\x85 funkcij\xc4\x85. Pavyzd\xc5\xbeiui, jeigu Komunalini\xc5\xb3 paslaug\xc5\xb3 skyrius organizuoja atliek\xc5\xb3 tvarkym\xc4\x85, Sveikatos skyrius gali pri\xc5\xbei\xc5\xabr\xc4\x97ti, ar prisilaikoma sanitarijos norm\xc5\xb3, Aplinkos apsaugos skyrius gali kontroliuoti, ar atliekos tinkamai r\xc5\xab\xc5\xa1iuojamos, ar jas deponuojant arba deginant nepa\xc5\xbeeid\xc5\xbeiami gamtosauginiai normatyvai, o Finans\xc5\xb3 skyrius gali tikrinti apmok\xc4\x97jim\xc4\x85 ir atsiskaitym\xc4\x85 u\xc5\xbe paslaugas._NEWLINE_Taip pat kiekviena skyriui priskirta funkcija turi b\xc5\xabti paskirstyta skyriaus tarnautojams, \xc4\xafra\xc5\xa1ant funkcij\xc4\x85 ar jos dal\xc4\xaf bei jos vykdymo s\xc4\x85lygas \xc4\xaf kiekvieno tarnautojo ar darbuotojo darbo apra\xc5\xa1ym\xc4\x85 ar tarnybin\xc4\x99 instrukcij\xc4\x85. Tokia sistema ne tik supaprastina valdym\xc4\x85, nes kiekvienas darbuotojas \xc5\xbeino, k\xc4\x85 konkre\xc4\x8diai jis turi veikti atlikdamas pareigas, bet ir leid\xc5\xbeia nustatyti optimal\xc5\xb3 darbuotoj\xc5\xb3 skai\xc4\x8di\xc5\xb3, nes kiekvienas darbas kiekvienoje darbo vietoje gali b\xc5\xabti \xc4\xafvertintas ir laiko, reikalingo funkcijai atlikti normatyvais, ir papildomomis technin\xc4\x97mis i\xc5\xa1laidomis, ir darbo u\xc5\xbemokes\xc4\x8diu.\n_START_SECTION_\nApmok\xc4\x97jimas\n_START_PARAGRAPH_\nI\xc5\xa1 esm\xc4\x97s visos administracin\xc4\x97s, komunalin\xc4\x97s, socialin\xc4\x97s ar kitokios paslaugos yra \xc5\xabkin\xc4\x97 veikla, nes u\xc5\xbe j\xc5\xb3 teikim\xc4\x85 bendruomenei ir gyventojams yra mokama. Mok\xc4\x97jimas gali b\xc5\xabti \xc4\xafvairus. Savivaldyb\xc4\x97s gyventojas u\xc5\xbe jam asmeni\xc5\xa1kai suteikiamas bendruomenines, visiems bendruomen\xc4\x97s nariams vienodos kokyb\xc4\x97s ir vienodomis s\xc4\x85lygomis teikiamas paslaugas, taip pat ir u\xc5\xbe \xc5\xa1i\xc5\xb3 paslaug\xc5\xb3 administravimo paslaugas, savivaldybei susimoka mok\xc4\x97damas asmenini\xc5\xb3 arba gyventojo pajam\xc5\xb3 mokest\xc4\xaf. Kartu jis susimoka ir u\xc5\xbe draudim\xc4\x85, kad tos paslaugos jam ir jo vaikams bus teikiamos ir tada, kai jis, u\xc5\xbebaig\xc4\x99s savo darbin\xc4\x99 veikl\xc4\x85, nebegal\xc4\x97s mok\xc4\x97ti to tiesioginio bendruomen\xc4\x97s nario mokes\xc4\x8dio._NEWLINE_\xc4\xaemon\xc4\x97s u\xc5\xbe joms savivaldyb\xc4\x97s teikiamas paslaugas paprastai moka verslo mokes\xc4\x8dius. Nekilnojamojo turto mokes\xc4\x8diu dengiamos bendruomeninio turto prie\xc5\xbei\xc5\xabros, remonto ir pl\xc4\x97tros paslaugos. U\xc5\xbe specializuotas paslaugas, priklausomai nuo galimyb\xc4\x97s jomis pasinaudoti, mokama arba tiesiogiai tas paslaugas teikian\xc4\x8dioms \xc5\xabkin\xc4\x97ms strukt\xc5\xabroms, arba per savivaldyb\xc4\x97s kas\xc4\x85 \xe2\x80\x93 pagal savivaldyb\xc4\x97s nustatytus tarifus. Sovietin\xc4\x97je sistemoje dauguma ir \xc5\xa1i\xc5\xb3 paslaug\xc5\xb3 i\xc5\xa1laid\xc5\xb3 buvo dengiama bendr\xc5\xb3j\xc5\xb3 mokes\xc4\x8di\xc5\xb3 l\xc4\x97\xc5\xa1omis, tod\xc4\x97l jos atrod\xc4\x97 pakankamai pigios ir neskatino taupyti ne tik bendruomeninio turto, bet ir nacionalini\xc5\xb3 nauding\xc5\xb3j\xc5\xb3 i\xc5\xa1kasen\xc5\xb3._NEWLINE_Kiekvienas darbas turi b\xc5\xabti apmokamas \xe2\x80\x93 tai ekonomin\xc4\x97 aksioma. Tod\xc4\x97l ekonomikos po\xc5\xbei\xc5\xabriu visi mokes\xc4\x8diai, mokami \xc4\xaf savivaldyb\xc4\x97s ar jos \xc4\xafmoni\xc5\xb3 kas\xc4\x85, yra apmok\xc4\x97jimas u\xc5\xbe savivaldyb\xc4\x97s tiesiogiai atliekam\xc4\x85 ar jos organizuojam\xc4\x85 darb\xc4\x85. Rinkoje niekada nebus \xc4\xafmanoma gauti visas bendruomenei ir jos nariui reikalingas paslaugas, arba jos bus per brangios, nes bus teikiamos tik ma\xc5\xbeam vartotoj\xc5\xb3 ratui. Savivaldyb\xc4\x97 paslaugas teikia \xc5\xa1iek tiek reguliuodama j\xc5\xb3 kainas, kad jomis gal\xc4\x97t\xc5\xb3 pasinaudoti visi bendruomen\xc4\x97s nariai.'